text: To dage med gys i Vejle
  15 august 2011 kl. 12.05
  
  I løbet af en weekend blev der lavet en gyserfilm i Vejle. Skuespillere, instruktører og produktionsfolk kom fra hele landet.
  
  Adgang til branchen
  De var samlet for at løse en opgave, der skal give dem plads blandt de professionelle i filmbranchen. Gyser-talenterne mødtes i Spinderihallerne til en såkaldt workshop med igangsættere fra filmbranchen. 
  Workshop-modellen har allerede vundet anerkendelse hos Nordisk Film Fonden, som i forsommeren bevilgede et større beløb til filmproduktionsselskabet Tape 7 Productions, så den første workshop kunne gennemføres med et hold af både inden- og udenlandske filmskabere.
  
  Kortfilm til oktober
  Der skal være et uhyre i en gyserfilm. Det blev Jonas Østergaard Pedersen fra Aalborg. Han syntes, det var interessant at "tage på rejse" i menneskesindet og gå på jagt efter skønheden, som jo også skal være i en gyserfilm. 
  Deltagerne lavede deres egen kortfilm, der får premiere den 14. oktober. Det er muligt, at der kommer endnu en workshop senere i år.
  